تاند:( چار شنبه ، د حمل ۳۰ ) د طالبانو رژيم د ملګرو ملتونو د هغو هڅو هرکلی کړی، چې ویل کیږي د دغه رژیم د په رسمیت پېژندنې لپاره مشورې پيلوي۔

د طالبانو یوه ویاند سهیل شاهين ویلي، چې د دوی په ګټه د یادو هڅو د پای ته رسیدو په اړه خوشبین دي۔

نوموړي ادعا کړې، چې دوی د په رسمیت پېژندلو لازم شرایط پوره کړي دي۔

شاهین، چې طالبانو د ملګرو ملتونو په سازمان کې د خپل استازي په توګه معرفي کړی، ویلي تراوسه دوی په مستقیم ډول د ملګرو ملتونو له لوري په دې اړه کوم خبر نه دی ترلاسه کړی۔

دا په داسې حال کې ده، چې د ملګرو ملتونو د سرمنشي د مرستیالې آمنه محمدي پر وړاندې یو شمېر افغانانو په دې اړه د څرګندونو له امله توند غبرګونونه ښودل شوي دي۔

آمنه محمد ویلي، چې د ملګرو ملتونو سرمنشي به د افغانستان لپاره د بېلابېلو هېوادونو ځانګړو استازو سره د طالبانو د په رسمیت پېژندلو په اړه تر راتلونکو دوو اونیو مشورتي غونډه وکړي۔

یو شمېر طالب ضدو لوریو د نوموړې دا څرګندونې د طالبانو لپاره لابي او د نړیوالو بشري اصولو خلاف ګڼلي